CELEX: 62020TN0364
Language: lt
Date: 2020-06-02 00:00:00
Title: Byla T-364/20: 2020 m. birželio 2 d. pareikštas ieškinys byloje Danija / Komisija

31.8.2020   
            
            
               LT
            
            
               Europos Sąjungos oficialusis leidinys
            
            
               C 287/33
            
         
      2020 m. birželio 2 d. pareikštas ieškinys byloje Danija / Komisija
      
      (Byla T-364/20)
      (2020/C 287/53)
      Proceso kalba: danų
      
         Šalys
      
      
         Ieškovė: Danijos Karalystė, atstovaujama J. Nymann-Lindegren ir M. Wolff, taip pat advokatų R. Holdgaard ir J. Pinborg
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. kovo 20 d. Europos Komisijos sprendimo dėl valstybės pagalbos SA.39078 – 2019/C (ex 2014/N), kurią Danija suteikė Femern A/S, 2 straipsnį, kiek jame konstatuota, kad kapitalo injekcijos, valstybės paskolos ir valstybės garantija Femern A/S, kurias Danija bent iš dalies suteikė neteisėtai, yra valstybės pagalba, kaip ji suprantama pagal Sutarties dės Europos Sąjungos veikimo 107 straipsnio 1 dalį,
               
            
                  —
               
               
                  priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi dviem pagrindais.
      
                  1.
               
               
                  Pirmasis ieškinio pagrindas grindžiamas tuo, kad Komisija klaidingai nusprendė, jog Femern A/S suteiktas finansavimas yra valstybės pagalba, kaip ji suprantama pagal SESV 107 straipsnio 1 dalį.
                  Šį ieškinio pagrindą sudaro keturios dalys.
                  Pirma, ieškovė teigia, kad Komisija padarė teisės klaidą, kai ginčijamo sprendimo 190–194 dalyse teigė, kad Femern A/S veikla nėra viešosios valdžios prerogatyvų vykdymas. Šiuo klausimu ieškovė tvirtina:
                  
                              —
                           
                           
                              kad metodas, kurį Komisija taikė 190–194 dalyse, siekdama įvertinti, ar Femern A/S veikla yra viešosios valdžios prerogatyvų vykdymas, prieštarauja SESV 107 straipsnio 1 daliai,
                           
                        
                              —
                           
                           
                              kad vertindama, ar Femern A/S veikla yra viešosios valdžios prerogatyvų vykdymas ir dėl šios priežasties nepatenka į valstybės pagalbą ir konkurenciją reglamentuojančių ES taisyklių taikymo sritį, Komisija padarė teisės klaidą, nes teikė reikšmės tam, ar yra privačių ūkio subjektų, kurių veikla gali būti laikoma alternatyvia Femern A/S veiklai ir kurie laiko save Femern A/S konkurentais,
                           
                        
                              —
                           
                           
                              kad Komisija padarė teisės klaidą, kai konkrečiai tvirtino, kad Femern A/S, susijusi su pakrantes sujungiančios jungties planavimu, statyba ir eksploatavimu, nėra viešosios valdžios prerogatyvų vykdymas.
                           
                        Antra, ieškovė tvirtina, kad Komisija padarė teisės klaidą, kai ginčijamo sprendimo 193 dalyje teigė, kad Femern A/S teikia transporto paslaugas rinkoje, konkuruodama su kitais ūkio subjektais.
                  Trečia, ieškovė teigia, kad Komisija padarė teisės klaidą, kai ginčijamo sprendimo 192–194 ir 196 dalyse konstatavo, kad Femern A/S yra „ūkio subjektas“, veikiantis pagal „ekonominę logiką“ ir „komerciniais tikslais eksploatuojantis“ fiksuotą jungtį.
                  Ketvirta, ieškovė tvirtina, kad Komisija padarė teisės klaidą, kai ginčijamo sprendimo 233–240 dalyse konstatavo, kad Femern A/S suteiktas finansavimas gali iškraipyti konkurenciją ir daryti įtaką valstybių narių tarpusavio prekybai.
               
            
                  2.
               
               
                  Antrasis ieškinio pagrindas grindžiamas tuo, kad Komisija padarė teisės klaidą, kai tvirtino, kad iki tol, kol fiksuota jungtis bus pradėta eksploatuoti, Femern A/S vykdo ekonominę veiklą konkuruodama su kitais ūkio subjektais.
                  Grįsdama šį ieškinio pagrindą ieškovė teigia, kad Komisija padarė teisės klaidą, kai ginčijamo sprendimo 198 dalyje pripažino, jog Femern A/S suteiktas finansavimas yra valstybės pagalba, kaip ji suprantama pagal SESV 107 straipsnio 1 dalį, net kai statyba jau buvo prasidėjusi.